CELEX: 32014R0758
Language: fi
Date: 2014-07-10 00:00:00
Title: Komission täytäntöönpanoasetus (EU) N:o 758/2014, annettu 10 päivänä heinäkuuta 2014 , tiettyjen tavaroiden luokittelusta yhdistettyyn nimikkeistöön

15.7.2014   
            
            
               FI
            
            
               Euroopan unionin virallinen lehti
            
            
               L 207/4
            
         KOMISSION TÄYTÄNTÖÖNPANOASETUS (EU) N:o 758/2014,
   annettu 10 päivänä heinäkuuta 2014,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:
   
               (1)
            
            
               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
            
         
               (2)
            
            
               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
            
         
               (3)
            
            
               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
            
         
               (4)
            
            
               On aiheellista säätää, että sitovien tariffitietojen haltija voi neuvoston asetuksen (ETY) N:o 2913/92 (2) 12 artiklan 6 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
            
         
               (5)
            
            
               Tässä asetuksessa säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Jäsenvaltioiden tulliviranomaisten antamia sitovia tariffitietoja, jotka eivät ole tässä asetuksessa vahvistettujen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 10 päivänä heinäkuuta 2014.
      
         
            Komission puolesta,
         
         
            puheenjohtajan nimissä
         
         Algirdas ŠEMETA
         
            Komission jäsen
         
      
   
   
      (1)  EYVL L 256, 7.9.1987, s. 1.
   
      (2)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
   
      LIITE
      
                  Tavaran kuvaus
               
               
                  Luokittelu
                  (CN-koodi)
               
               
                  Perusteet
               
            
                  (1)
               
               
                  (2)
               
               
                  (3)
               
            
                  Silikonista valmistettu ympyrän muotoinen tuote, jonka läpimitta on noin 10–15 mm ja korkeus noin 3 mm. Tuotteen keskellä on ristin muotoinen viiltoaukko. Siinä ei ole mekaanisia osia.
                  Tuotetta käytetään yhdessä kannella varustetun kierrekorkin kanssa. Tuote asetetaan kierrekorkin sisään, minkä jälkeen kokonaisuus kierretään pullonkaulan päälle.
                  Tuote estää majoneesin ja ketsupin kaltaisen puolijuoksevan nesteen valumisen pullosta, kun pullo on käännetty ylösalaisin. Kun kansi on auki ja pullo käännetään ylösalaisin, aine valuu pulloa puristettaessa ulos ristin muotoisen viiltoaukon kautta.
                  Ks. kuva (1).
               
               
                  3926 90 97
               
               
                  Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 3926, 3926 90 ja 3926 90 97 nimiketekstien mukaisesti.
                  Koska tuote ei toimi tulppana itsenäisesti vaan ainoastaan kierrekorkin sisään asennettuna, sitä on pidettävä korkin lisävarusteena. Sen vuoksi luokittelu nimikkeen 3923 tulpaksi, kanneksi, kapseliksi, korkiksi ja muuksi sulkimeksi ei tule kyseeseen.
                  Tuote johtaa puolijuoksevan nesteen kierrekorkkiin, mutta sillä ei itsenäisesti ohjata aukon avautumista eikä sulkeutumista, minkä vuoksi sillä ei säännellä nesteen valumista aukkoa avaamalla ja sulkemalla. Sen vuoksi luokittelu nimikkeen 8481 hanaksi, venttiiliksi ja niiden kaltaiseksi laitteeksi ei tule kyseeseen.
                  Koska tuotteen perusaineosa on muovi, se on luokiteltava CN-koodiin 3926 90 97 muuksi muovitavaraksi.
               
            
         (1)  Kuva on ainoastaan ohjeellinen.